AlexejDobrolubov/national_council_slovak_2010 huggingface dataset:
24. schôdza NR SR - 5.deň - B. popoludní
Dátum: 2011-10-20
Poslanec: Poliačik, Martin (SaS)
Druh vystúpenia: Vystúpenie s faktickou poznámkou

4. Ďakujem, pán predseda. No, ja som dosť nešťastný teraz, že pán Mikolaj už tu nie je, lebo on sa tak veľmi podivoval nad tým, že prečo vlastne sa toľké zmeny v školstve robia, ako keby nebolo čo plátať po jeho štyroch rokoch vo funkcii. A ja môžem, myslím, dosť zodpovedne povedať, že najväčším nešťastím toho rezortu za posledných päť rokov bola práve osoba môjho predrečníka, napríklad reforma obsahu vzdelávania na školách, ktorá nemala učebnice, reforma odmeňovania pedagogických pracovníkov, proti ktorej sa učitelia búria, a ďalšie podobné perličky, ktoré dneska jednak vyháňajú učiteľov do ulíc a jednak robia starosti súčasnému vedeniu rezortu, pretože musí plátať diery, ktoré práve tieto takzvané reformy v rezorte školstva urobili. (Potlesk.)
24. schôdza NR SR - 5.deň - A. dopoludnia
Dátum: 2011-10-20
Poslanec: Poliačik, Martin (SaS)
Druh vystúpenia: Vystúpenie s faktickou poznámkou

42. Pán kolega Jarjabek, prosím vás, na akej planéte vy to žijete, že vnímate slovenské verejnoprávne médiá ako nezávislé? Ja vám teraz predstavím dva koncepty závislosti a verím vám, že to dokážete sledovať. Prvý, pes je závislý na svojom majiteľovi, pretože mu dáva stravu. A teraz mi povedzte, že, povedzte, že ktorý pes je závislejší. Taký, ktorý každý deň dostane plnú misku žrádla, normálne sa nažerie a môže fungovať alebo taký, ktorý dostane päť granuliek ráno a potom chodí za ním majiteľ vždycky s piškótkou a hovorí, no keď vyskočíš tuto na radiátor, dostaneš piškótku, keď vyskočíš tuto na stoličku, dostaneš piškótku. A to je presne spôsob, ten druhý, akým fungovali verejnoprávne média doteraz. Dostali za hrsť granuliek vo forme, vo forme koncesionárskych poplatkov a potom prišiel minister kultúry alebo financií a povedal, no, tak tuto možno, keď vymeníte takéhoto riaditeľa, dostanete piškótku zo štátneho rozpočtu a tuto možno, keď zmeníte trošku programovú schému, tak dostanete piškótku. Podľa mňa tá druhá forma závislosti je oveľa nebezpečnejšia a je oveľa lepšie na začiatku povedať: Dobre psík, dostaneš každý deň plnú misku granúl, to znamená jasné percento z HDP. Povieme si, koľko tie médiá majú dostať, dostanú to raz za rok, a to je oveľa šťastnejšia forma závislosti, lebo však vlastne tie médiá sú nutne závislé na štátnom rozpočte, ako to čo sme tu mali doteraz. Ďakujem.
18. schôdza NR SR - 9.deň - A. dopoludnia
Dátum: 2011-05-31
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

40. Ďakujem pekne. Pán poslanec, ja si vyprosujem od vás, aby ste nás obviňovali z toho, že my vnímame akúkoľvek národnostnú menšinu ako nejaký nepohodlný inventár alebo ako nejaký bacil v Slovenskej republike. Tieto slová nám, pán poslanec, nevkladajte do úst, lebo práve takéto nešťastné vyjadrenia len zhoršujú tú vzájomnú komunikáciu namiesto toho, aby ju vylepšovali. Ja si myslím, že aj z podstaty predkladaného návrhu zákona, aj z úvodného slova, aj z celej diskusie, ktorá prebieha, tak je celkom zrejmé, že predmetom a dôvodom tohto návrhu ústavného zákona nie je nejaká nepohodlná situácia národnostnej menšiny, ale, naopak, je veľmi aktívna a koordinovaná činnosť maďarských štátnych reprezentantov, ktorú môžeme vnímať ako namierenú proti Slovenskej republike. A ak my upozorňujeme na negatíva maďarskej ústavy, tak nemá to nič spoločné s nejakým nechápaním sa s maďarskou národnostnou menšinou na Slovensku. Takže ja vás chcem poprosiť, pán poslanec, vážte v tomto smere slová, lebo ja si myslím, že Slováci a slovenský národ je národ, ktorý má rád ľudí, má rád menšiny, má rád všetkých okolo seba, ja si myslím, že je troška nespravodlivé obviňovať nás z toho, že my nejakým spôsobom tu niekoho diskriminujeme alebo chceme diskriminovať. Takže v rámci nejakého vzájomného porozumenia vás chcem poprosiť o - v tomto smere - troška ústretovejší prístup, lebo nie je to tak, ako ste povedali.
18. schôdza NR SR - 8.deň - A. dopoludnia
Dátum: 2011-05-27
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

70. Ďakujem pekne. Chcem v prvom rade poďakovať pánovi poslancovi Ďurkovskému, ktorý evidentne rozumie problematike a má naozaj apolitický pohľad na tento problém, ktorý vznikol. Pán poslanec Laurenčík, nesystémovým riešením nie je tento predkladaný návrh zákona, ktorý my predkladáme, ale nesystémovým riešením bolo zavedenie novej dane pre samosprávy v decembri 2010. Vtedy ste sa mali, pán poslanec, pýtať, prečo ministerstvo financií v doložke vplyvov nevykalkulovalo, aká bude strata pre samosprávy z tohto vládneho opatrenia. A vtedy ste sa mali pýtať, prečo vláda nekompenzuje nejakým spôsobom tento výpadok na príjmoch samosprávy. Takže to nesystémové opatrenie bolo zavedené v decembri 2010 a tento návrh zákona má túto nesystémovosť zo systému vylúčiť. A, pán poslanec Viskupič, niekedy mám pocit, že musíte vystúpiť, aj keď nemáte, čo k téme povedať. Takže len krátko zareagujem, že niekedy netreba hovoriť o počte fyzicky prítomných poslancov, ale o počte duchom prítomných poslancov. A ak som povedal traja, tak možno som to aj prestrelil, hovorím o vládnych poslancoch, ale to berte s humorom. (Povedané so smiechom. Potlesk.)
18. schôdza NR SR - 8.deň - A. dopoludnia
Dátum: 2011-05-27
Poslanec: Podmanický, Ján (SMER - SD)
Druh vystúpenia: Vystúpenie v rozprave

58. Ďakujem pekne za slovo. Ja nadviažem na slová môjho predrečníka pána poslanca Blanára a zároveň predsedu Žilinského samosprávneho kraja a obraciam sa na vás, páni vládni poslanci, pretože od vás závisí, či tento zákon posuniete do druhého čítania, alebo nie, nakoľko máte väčšinu a nesiete absolútnu zodpovednosť za riadenie štátu. Ja chcem opäť spomenúť a zdôrazniť, že pani premiérka Iveta Radičová na stretnutí Rady ZMOS-u v Štrbe pred niekoľkými týždňami prisľúbila starostom a primátorom, že táto nesystémová daň, ktorá sa zaviedla v decembri minulého roku pre obce a mestá, bude zrušená. Prvú možnosť potvrdiť jej slová, páni poslanci, ste mali pred, myslím, na minulej schôdzi, keď sme predkladali aspoň čiastočnú úpravu, aby od tejto dane boli oslobodené sociálne nájomné byty. Bohužiaľ, ani jeden poslanec, ani jeden poslanec vládnej koalície slová pani premiérky nepotvrdil, a tým ju do určitej miery postavil do pozície klamárky. Očakával som, že aspoň vy, páni poslanci, ktorí pracujete v samospráve, vidím tu pána poslanca z Terchovej, z obecného zastupiteľstva, očakával som, že aspoň vy niektorí, ktorí poznáte tie problémy, ktoré dnes samospráva má, tento návrh zákona podporíte. Spomeňte si, prosím, že to bola vaša vláda, ktorá zavádzala fiškálnu decentralizáciu a zaviedla určité základné pravidlá fungovania a financovania obcí a miest. Práve zavedením tejto dane ste ten systém narušili a narušili ste ho v čase, keď bežia na Slovensku eurofondy a obce sa podieľajú na spolufinancovaní eurofondov vo výške 5 %, prípadne viac, ak vzniknú niektoré ďalšie výdavky, ktoré projekty neriešili. Obce teraz potrebujú v kombinácii s výpadkom daní v súvislosti so svetovou hospodárskou krízou naozaj dostupné finančné prostriedky a práve príjmy z prenájmu a z predaja boli tie dostupné finančné prostriedky, ktoré obec používala na spolufinancovanie rozvojových aktivít. Takže, páni poslanci z vládnej koalície, prosím, neberte tento návrh zákona politicky, berte ho vyslovene odborne a vecne a v súlade s tým, čo aj pani premiérka sľúbila, vás prosím, aby ste za tento návrh zákona zahlasovali. A napokon posledná vec, touto daňou nesystémovou, ktorú ste v decembri zaviedli, ste potrestali aktívne obce. Potrestali ste tie obce, ktoré stavali nájomné byty, potrestali ste tie obce, ktoré svoj vlastný majetok pretvárali na nájomné priestory, na obchodné priestory, aby si vytvorili vlastný ekonomický nástroj, ktorý pomôže životu obce. Vy ste potrestali tieto obce, lebo tieto obce sú zdaňované touto mimoriadnou daňou. Takže opäť ďalší dôkaz toho, aké zlé bolo toto rozhodnutie. No a na záver chcem... (Prerušenie vystúpenia predsedajúcim.)
18. schôdza NR SR - 7.deň - A. dopoludnia
Dátum: 2011-05-26
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

86. Ďakujem pekne, pán predseda. Mňa hneď teraz napadla jedna forma preventívnej diplomacie, keď pri prijímaní zákona o štátnom jazyku Maďarská republika veľmi intenzívne chcela bojovať proti tomuto zákonu na všetkých možných medzinárodných fórach a preventívna slovenská diplomacia tomu zabránila a aktivity maďarskej diplomacie skončili úplným fiaskom. Ale to len príklad jednej formy preventívnej diplomacie, ktorú, bohužiaľ, pri tejto vláde nevidíme. A o tom hovoril pán poslanec Blanár. Ja chcem oceniť to množstvo argumentov, ktoré uviedol, a dôkazov, že v Maďarsku sa pripravuje systematická, cieľavedomá akcia na postupné udeľovanie autonómie v okolitých štátoch tam žijúcim Maďarom a následné odtrhnutie územia. Ako ďalší príklad pre poslancov, ktorým nestačili tie, ktoré uviedol pán poslanec Blanár, ale sú ich množstvá. Zástupkyňa štátneho tajomníka pre národnú politiku Maďarskej republiky Zuzana Repas na jednom z marcových stretnutí na jednej univerzite v Budapešti konštatovala, že "v národnej politike musia začať padať určité tabu. Toto je proces, ktorý sa ešte stále neukončil. Prekročiť a vytvoriť nové veci v národnej politike budeme môcť v tempe padania tabuizovaných tém". Dodala, že ešte v čase prvej Orbánovej vlády otázku dvojakého občianstva a autonómie pokladali za tabu. Podľa nej v súvislosti s dvojakým občianstvom nastal prielom v Rumunsku, kedy ponúkli občianstvo v zahraničí žijúcim Rumunom. Tento príklad nasledovalo aj Maďarsko. Dnes už podľa Repasovej možno hovoriť aj o autonómii. Vojvodinské maďarstvo je medzi zahraničnými maďarskými spoločenstvami prvé, ktoré dosiahlo už vážne výsledky v tejto oblasti. Toto je prielom, ktorý ukazuje cestu celej Karpatskej kotline, dámy a páni. (Potlesk.)
18. schôdza NR SR - 6.deň - B. popoludní
Dátum: 2011-05-25
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

80. Ďakujem pekne. Pán poslanec Solymos, ani v jednej vete môjho prejavu nezaznela nejaká neúcta voči národnostným menšinám ani iným menšinám na Slovensku a snažím sa celý život úctivo správať ku každému človeku, ale neberte mi môj názor na politickú agendu maďarských politických reprezentantov či už na Slovensku, alebo v Budapešti, aj keď vás považujem za umiernených, ale cieľ máte ten istý ako radikálna SMK. Budem rád, keď ma o tom presvedčíte. A napätie vyvolávate vy, keď pred sčítaním ľudu dávate do Národnej rady takýto kontroverzný zákon. Pán poslanec Viskupič, môžem sa mýliť, ale snažím sa nikdy neklamať. Pán poslanec Galbavý, obvinili ste nás, že zneužívame maďarskú otázku, a to hovoríte vy, pán poslanec, ktorý predkladáte takýto kontroverzný návrh zákona? To si myslíte, že budeme mlčať a nebudeme upozorňovať na jeho negatívne dôsledky? No a to slovo supermaďarizačný som použil nie na samotný návrh zákona, ale na niektoré aspekty pozmeňujúceho návrhu Obyčajných ľudí a Kresťanskodemokratického hnutia, ktoré som veľmi detailne vysvetlil. A ja si myslím, že ak chce byť pán Matovič slušný človek, za ktorého sa rád pasuje, tak by si mal priznať, možno to bola chyba, možno úmysel, že sa naozaj zásadne pomýlil v predloženom návrhu zákona a spôsobí buď v niektorých oblastiach len kozmetické úpravy, ale v niektorých oblastiach zásadne dramatické zhoršenie podmienok Slovákov žijúcich na zmiešanom južnom území. Takže chápem, že je sklamaný, že stúpil totálne vedľa, ale ak má vnútornú česť, mal by si to priznať.
18. schôdza NR SR - 5.deň - B. popoludní
Dátum: 2011-05-24
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Pán poslanec, ja chcem najskôr vysvetliť vaše slová o tom, že sme spolu s pánom poslancom Maďaričom na výbore hlasovali proti 18-percentnému kvóru, ktoré ste vy navrhovali. No hlasovali sme tak preto, lebo my si myslíme, že lepšie je nechať 20-percentné kvórum, tak ako je to v súčasne platnom zákone. Takže hlasovali sme proti znižovaniu či už na 18 % alebo na 15 %. Takže to je len na vysvetlenie. Nie celkom som pochopil, ako chcete zachovať status quo, keď znižujete kvórum z 20 na 18 alebo na 15 %. Tomu celkom nerozumiem. No a už vôbec potom nerozumiem tej ďalšej hypotetickej argumentácii, že sčítaním ľudu sa zníži počet maďarských obcí. No tak treba počkať naozaj na to sčítanie ľudu. Ale, pán poslanec, podstata je úplne niekde inde. Ja som teda veľmi pozorne a naozaj netrpezlivo čakal na vaše vystúpenie, pretože bol som zvedavý, ako sa teda v konečnom dôsledku Kresťanskodemokratické hnutie postaví k tomuto kontroverznému a stále som akosi veril, že vy budete tí, ktorí určia tú konečnú verziu tohto zákona, resp. vy budete tí, ktorí tento nebezpečný zákon zastavíte. Keď sme boli vo vláde my, všetky tri vládne strany, tak panovala viac-menej zhoda v tej ochrane národno-štátnych záujmov. V tejto vládnej koalícii ste, pán poslanec, vy, Kresťanskodemokratické hnutie, asi jediná strana, od ktorej môžeme my oprávnene očakávať, že budete účinne hájiť národno-štátne záujmy. Bohužiaľ, mám pocit, že obchodné a privatizačné záujmy prevalcovali aj vaše hodnoty a vašu dobrú vôľu, ale, pán poslanec, presvedčte ma o opaku, presvedčte aj slovenskú verejnosť o opaku.
18. schôdza NR SR - 5.deň - B. popoludní
Dátum: 2011-05-24
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne. Ja chcem poďakovať pánovi poslancovi Matejičkovi, ktorý, myslím si, veľmi plasticky a autenticky preukázal, že tento návrh zákona a táto otázka, ktorú prejednávame, by nemala byť otázkou, ktorá rozdeľuje slovenskú spoločnosť alebo slovenskú politickú scénu na koalíciu a opozíciu. Ide naozaj o tému, v ktorej by sa mali slovenské politické sily, či už z opozície alebo z koalície, naozaj zjednotiť a nájsť spoločnú reč. Ja si myslím, že pán poslanec Matejička veľmi výstižne poukázal na to, že tento zákon nie je výsledkom nejakej reálnej potreby príslušníkov národnostných menšín, ale je to len a len reálna potreba maďarských vládnych politikov v Budapešti a ich partnerov v okolitých štátoch. Dámy a páni, či už z vládnej koalície alebo z opozície, ja si myslím, že každý, kto troška pozná históriu a vidí veci v súvislostiach, tak vidí, že tu ide o systematický a postupný prísne technokratický postup na postupnú autonómiu na južnom Slovensku. Vážení kolegovia z koalície, predovšetkým vy, ktorí vidíte veci v súvislostiach a viete, že ide o sériu veľmi malých, ale postupných, no nezvratných krokov k odtrhnutiu južného Slovenska, vyzývam, aby ste nepodporili tento zákon, aby ste neposúvali tú hranicu práv národnostných menšín do nebezpečných polôh, z ktorých už nebude návratu. Dámy a páni, ak posunieme hranicu práv národnostných menšín na Slovensku, hoci už teraz sú dosť štandardné, ešte ďalej, už sa nevráti späť, už to nebude možné. Preto vyzývam slovenských politikov, aby tento zákon nepodporili. Je to dôležitý zákon, prosím, správajme sa... (Prerušenie vystúpenia časomerom.)
18. schôdza NR SR - 5.deň - B. popoludní
Dátum: 2011-05-24
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne. Pán poslanec, najskôr v slovenčine to nepoznáme, lebo nie je Ján Ježiš Kristus, ale pán Ježiš Kristus, ale možno to bolo len nejaké prerieknutie, možno ste mali preklep a ste to len bezducho prečítali. Ale teraz k tomu, čo ste hovorili, pán poslanec. Povedali ste napr., že opozícia mala dostatok možností na predkladanie návrhov a doplnení v prvom čítaní. Pán poslanec, ste už desať mesiacov poslancom Národnej rady a minimálne to by ste mohli vedieť, že v prvom čítaní sa doplňujúce ani pozmeňujúce návrhy nepredkladajú. Prvé čítanie slúži na rozhodnutie, či parlament v danej téme pokračovať v druhom čítaní bude alebo nie, a až v druhom čítaní je možné nejaké zmeny zákonov predkladať. Takže to je omyl číslo dva. Hovorili ste o hysterických reakciách opozície a o tom, že zneužíva opozícia priestor. Pán poslanec, ako si vy dovoľujete normálnu diskusiu, ktorá v tomto parlamente prebieha, ja si myslím, že diskutujeme zatiaľ normálne bez ohľadu na to, aký máme obsahový názor na vec, ale zatiaľ diskutujeme naozaj normálne a korektne, tak nenazývajte názor druhého človeka hysterickou reakciou. Jednoducho je to nevhodné a vôbec sa to nehodí k vám, ktorý vystúpite možno raz za pol roka a hneď chcete kádrovať iný názor. Napokon, pán poslanec, ak hovoríme o rozdúchavaní napätia. My sme túto tému neotvorili, vy ste otvorili túto tému. A ak chcete tomu napätiu predísť, tak stiahnite tento kontroverzný maďarizačný návrh zákona a bude po napätí v slovenskom parlamente.
18. schôdza NR SR - 3.deň - B. popoludní
Dátum: 2011-05-19
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Ja hodnotím podstatu tohto návrhu pozitívne. Avšak domnievam sa, že mal by sa rozšíriť možno ten okruh dôvodov, pretože pán predkladateľ bol primátor hlavného mesta, takže vnímal ten problém možno z pohľadu väčších miest, kde tá výstavba prebieha vo väčšom rozmere a kde pri výstavbe vznikajú aj tie negatívne externality ako poškodzovanie miestnych komunikácií, miestnych ciest. Ja som zasa starosta z obce na severnom Slovensku, kde nemáme možno až taký problém s nejakou masívnou výstavbou, pretože nie sú tak, povedzme, rozbehnuté developerské projekty, ale zas máme veľký problém poškodzovania komunikácií, napr. pri ťažbe dreva, čo je naozaj veľký problém, a nemôžeme uplatniť nejaký iný nástroj na náhradu tých škôd, ktoré vznikajú pri masívnej ťažbe dreva, napr. v súvislosti s lykožrútovou kalamitou. Takže ja si myslím, že bolo dobré, keď už takúto normu pripravujeme, rozšíriť možno okruh dôvodov a okruh nástrojov, ktoré pomôžu vymáhať náhradu škody, lebo ja vnímam tento zákon ani nie tak ako nejakú novú daň alebo nový poplatok, ale ako paušalizovanú náhradu škody. A ja by som chcel poprosiť pána predkladateľa, keby možno aj ten pohľad alebo tie naše dôvody a naše problémy, ktoré zas my máme z iných častí Slovenska, do svojho návrhu zákona zapracoval. Ďakujem pekne.
16. schôdza NR SR - 7.deň - A. dopoludnia
Dátum: 2011-03-31
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

76. Ja ďakujem pánovi poslancovi Matejičkovi, že nám podal obraz človeka žijúceho na zmiešanom území, dokonca v srdci zmiešaného územia v meste Komárno, ktorý od malička pozná vzťahy medzi Slovákmi a Maďarmi. A ak takýto poslanec povie, ktorý tam žije, ktorý reálne a detailne pozná vzájomné vzťahy, povie, že nie je potrebné prijímať predložený návrh zákona, tak ja si myslím, že jeho svedectvo má naozaj veľkú váhu. A verím, že aspoň niektorí poslanci z Kresťanskodemokratického hnutia sa spamätajú a nenaskočia na maďarizačný návrh zákona z dielne MOST-u-HÍD. Ja si myslím, že pán poslanec Matejička naozaj verne a detailne dokázal, že neexistuje dôvod podporovať tento návrh zákona. A môžeme používať neviem aké ľúbivé reči, môžeme používať, neviem aké ľúbivé argumenty, že nám ide o dobré vzťahy medzi menšinami, medzi menšinou a väčšinovým národom. Jednoducho tento zákon nie je potrebné prijímať. Naopak jeho prijímanie, jeho prijatie je nebezpečným krokom v politike budapeštianskej vlády. Takže, ja vás vyzývam, páni poslanci, nepodporme tento návrh zákona. Je zlý a nebezpečný.
16. schôdza NR SR - 6.deň - B. popoludní
Dátum: 2011-03-30
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Pani poslankyňa, možno to, čo ste hovorili, ste mysleli dobre. Ale ak ste to mysleli vážne, tak ste úplne naivná. Bagatelizovať vyjadrenia alebo možnosť autonómie maďarskej menšiny, tak to je úplná neznalosť, pretože stačí si to pozrieť a vy máte na to možnosť, keď si požiadate od vášho predsedu, ministra zahraničných vecí, nech vám dá nahliadnuť do telegramov, ktoré prichádzajú v reči otvorenej od našich ambasád v okolitých štátoch Maďarskej republiky a priamo v Maďarsku, uvidíte, že v Maďarsku sa na vysokej úrovni celkom seriózne uvažuje o možnosti získania autonómie ich menšín v okolitých štátoch. Niekde je tento proces ďalej, niekde je tento proces ešte len v začiatkoch, ale na týchto rokovaniach sa zúčastňujú vysokí predstavitelia maďarskej vlády. Takže nebagatelizujte túto možnosť, lebo je celkom vážna, celkom reálna. Za slovenskú stranu alebo za slovenských Maďarov sa týchto rokovaní veľmi intenzívne zúčastňuje Strana maďarskej koalície. A tento zákon, ktorý predkladá predstaviteľ strany Most – Híd do parlamentu, tak má len nejakým spôsobom zabrániť získavaniu bodov Strany maďarskej koalície na južnom Slovensku a ukázať, že aj Most sa bije o slovenských Maďarov. Pani poslankyňa, krásne ste povedali jednu vetu, že tento zákon rozširuje možnosti obciam vytvoriť lepšie podmienky menšinám. No tak to ste naozaj veľmi pekne povedali, teraz s veľkou dávkou eufemizmu, lebo to sa nerozširujú možnosti, ale stanovujú sa povinnosti, ktoré budú znamenať vážne finančné náklady, a významne sa tým obmedzuje právomoc samospráv, pretože budú musieť napr. prijímať úradníkov, ktorí budú ovládať reč menšiny a tak ďalej a tak ďalej.
16. schôdza NR SR - 6.deň - B. popoludní
Dátum: 2011-03-30
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Ja chcem nadviazať na slová pána poslanca Slotu a možno spomenúť, že naozaj možno sme sa podľa jeho vystúpenia párkrát aj zasmiali, ale tento zákon je naozaj vážny a veľmi záleží na tom, ako sa slovenský parlament k nemu postaví, pretože, či sa nám to páči, alebo nie, tak ide predovšetkým o agendu strany Most – Híd v súlade so stratégiou, ako to povedal aj pán poslanec Slota, Bélu Bugára žiadať 150 %, aby sme získali aspoň 80 %. Ja verím, že aj viacerí osvietení poslanci vládnej koalície túto taktiku prehliadnu a nepodporia tento návrh zákona. A špeciálne teda dúfam, že nabudúce už na tejto nástenke, ktorá tu bola zavesená, nebude sa vynímať Kresťanskodemokratické hnutie, lebo myslím si, že do určitej miery sa rehabilitovali pri zákone o štátnom občianstve z minulého roka. A ja by som bol veľmi rád, keby nenaskočili na túto vydieračskú taktiku strany Most – Híd. A bol by som veľmi rád, keby sa rehabilitovali aj v súvislosti s tými nešťastnými rozhodnutiami pri vzniku Slovenskej republiky.
16. schôdza NR SR - 6.deň - A. dopoludnia
Dátum: 2011-03-30
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

Ďakujem pekne. Pán poslanec, v drvivej väčšine z toho, čo ste povedali, môžem s vami súhlasiť. Naozaj, súčasné ministerstvo zahraničných vecí je práve v otázke dvojakého občianstva úplne neaktívne. Pán minister sa schováva, nezúčastnil sa rozpravy o zákone o štátnom občianstve. Ja osobne sa domnievam, že pán minister Dzurinda je najslabší minister zahraničných vecí za posledných 12 rokov. Tíško spinká na svojej stoličke a čaká na chyby Ivety Radičovej, aby mohol prevziať vládne žezlo. To je jeho celá aktivita.
16. schôdza NR SR - 5.deň - B. popoludní
Dátum: 2011-03-29
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

84. Pán poslanec, ste predseda, pokiaľ dobre viem, Slovenskej debatnej asociácie a možno preto ste sa snažili použiť aj nejaký príklad ako napríklad biblický príbeh o Dávidovi a Goliášovi, len som prekvapený, že vy ste sa postavili do pozície Dávida, keď vás je v tomto parlamente viac, keď máte väčšinu, takže myslím si, že to bolo nenáležité a nechápem, prečo sa staviate do pozície Dávida, keď máte v rukách políciu, armádu, hrubo začínate zasahovať do moci súdnej, hrubo ste ovládli verejnoprávne médiá, teraz chcete hrubo ovládnuť prokuratúru a vy máte byť ten Dávid? No tak hádam, ten Dávid je úplne niekto iný a Goliáš je tiež úplne niekto iný, ale máte pravdu, pán poslanec, platí biblické pravidlo, že niekedy zvíťazí aj ten Dávid a ja si myslím a verím, že ten biblický Dávid zvíťazí aj v tomto prípade a nepomôže vám aj v tomto prípade, pán poslanec, ani polícia, ani tajná služba s odpočúvaniami, ani spriaznené médiá, ani vami ovládnutá a riadená Generálna prokuratúra.